TFG ปักธงปีนี้รายได้โต 15% นิวไฮต่อ-รุกผุด “ไทย ฟู้ดส์ เฟรช มาร์เก็ต” แตะ 400 แห่ง
TFG กางแผนธุรกิจปี 66 ปักหมุดรายได้โต 15% นิวไฮต่อ-รุกผุด “ไทย ฟู้ดส์ เฟรช มาร์เก็ต" แตะ 400 แห่ง พร้อมลุยขยายฟาร์มหมูในไทย-เวียดนาม รองรับดีมานด์ลูกค้า-ดันมาร์จิ้นพุ่ง
TFG ปักธงปีนี้รายได้โต 15% นิวไฮต่อ-รุกผุด “ไทย ฟู้ดส์ เฟรช มาร์เก็ต" แตะ 400 แห่ง รองรับดีมานด์ลูกค้า-ดันมาร์จิ้นพุ่ง
15 มี.ค. 2566

นายเพชร  นันทวิสัย ประธานเจ้าหน้าปฏิบัติการ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า แผนการดำเนินงานในปี 2566 บริษัทฯตั้งเป้าหมายรายได้เติบโต 15% สร้างสถิติสูงสุดใหม่ต่อเนื่องจากปีที่ผ่านมา โดยขยายตลาดลูกค้ากลุ่มใหม่ทั้งในประเทศ และต่างประเทศ เพื่อเพิ่มยอดขาย นอกเหนือจากโมเดลธุรกิจในส่วนของธุรกิจค้าปลีกที่เป็นอีกแรงสนับสนุนให้ภาพรวมเป็นไปตามแผนงานที่วางไว้
ทั้งนี้ ในปี 2566 บริษัทฯ เตรียมงบลงทุนเพื่อรองรับแผนขยาย โรงงานผลิตอาหารสัตว์และฟาร์มเลี้ยงหมูทั้งในประเทศไทยและในประเทศเวียดนาม รวมถึงการขยายสาขาในส่วนของธุรกิจค้าปลีก ตลอดจนปรับปรุงธุรกิจในส่วนต่างๆ เพื่อเสริมศักยภาพการดำเนินงานให้ดียิ่งขึ้นในอนาคต
“ในปีนี้ TFG ให้ความสำคัญกับการขยายฐานธุรกิจค้าปลีกภายใต้แบรนด์ “ร้านไทย ฟู้ดส์ เฟรช มาร์เก็ต” มากขึ้น เพื่อเพิ่มมาร์จิ้น โดยมีแผนเปิดสาขาใหม่ เพิ่มเป็น 400 สาขาภายในปีนี้ (จากสิ้นปี 2565 มีประมาณ 220 สาขา) เพื่อรองรับความต้องการลูกค้า และเป็นการเพิ่ม Margin ให้สูงขึ้น จากการปรับโครงสร้างช่องทางการจำหน่ายให้เข้าใกล้ผู้บริโภคมากยิ่งขึ้น”
ขณะที่ผลการดำเนินงานของบริษัทฯในปี 2565 มีรายได้รวม 52,697 ล้านบาท เพิ่มขึ้น 48% จาก 35,503 ล้านบาท ในงวดเดียวกันของปีก่อน และมีกำไรสุทธิ 4,722 ล้านบาท เพิ่มขึ้น 741% จาก 562 ล้านบาท ในงวดเดียวกันของปีก่อน โดยได้รับปัจจัยหนุนจากยอดขายที่เติบโตอย่างต่อแข็งแกร่ง สอดรับดีมานด์หมูและไก่ที่เพิ่มขึ้น หลังสถานการณ์โควิด-19 คลี่คลายในทิศทางที่ดีขึ้น ทำให้ทั่วโลกคลายล็อกดาวน์
นอกจากนี้ ที่ประชุมคณะกรรมการบริษัทฯมีมติจ่ายปันผลจากงวดผลการดำเนินงานในปี 2565 เป็นเงินสดในอัตรา 0.30 บาท/หุ้น ไม่รวมปันผลระหว่างกาล 0.10 บาท/หุ้น ซึ่งได้มีการจ่ายไปก่อนหน้าแล้ว Yield สูงถึง 7.55% (อ้างอิงข้อมูลจาก www.set.or.th  เมื่อวันที่ 13 มีนาคม 2566) โดยจะจ่ายให้แก่ผู้ถือหุ้นที่มีสิทธิได้รับเงินปันผลตามที่ปรากฏรายชื่อ ณ วันกำหนดสิทธิผู้ถือหุ้น (Record Date) ในวันที่ 8 พฤษภาคม 2566 และกำหนดจ่ายเงินปันผลในวันที่ 23 พฤษภาคม 2566